kardosdrur/scandi-wiki huggingface dataset:
Aage Schoch

Aage Schoch (24. januar 1898 i Horsens – 17. november 1968 i København) var en dansk modstandsmand og medlem af Frihedsrådet. Han var chefredaktør ved den konservative avis Nationaltidende.

Liv og karriere 
Schoch var søn af købmand Rudolph Christian Schoch og hustruen Anna Andrea f. Møller; forældene var blevet viet i Vor Frue Kirke i København den 22. maj 1896.

Schoch blev student fra Horsens Statsskole 1917 og blev cand.polit. 1923. Han var redaktionssekretær ved The Baltic Scandinavian Trade Review 1923-25, udenrigspolitisk medarbejder ved Jyllandsposten 1926-34, redaktionssekretær ved Berlingske Tidende i 1934 og blev chefredaktør for Nationaltidende 1934. Han måtte i 1942 træde tilbage som redaktør på grund af bladets anti-nazistiske linje. Schoch havde kontakter til mange sider: Faldskærmsfolkene og den illegale presse, og derfor blev han medlem af Frihedsrådet fra begyndelsen, selvom han ikke repræsenterede nogen organisation.

Den 2. september 1944 blev Schoch arresteret af Gestapo og sat i fangenskab i Shellhuset, men ligesom Mogens Fog slap han ud af bygningen ved det engelske bombardement 21. marts 1945.

Schoch fik i 1949 en datter med Kate Fleron, som han levede sammen med i mange år, men fordi Kate var imod ægteskaber blev parret ikke gift.

Efter krigen var han chefredaktør ved Berlingske Tidende og Berlingske Aftenavis 1945-46, medarbejder ved Flensborg Avis 1947-49 og direktør for Dansk Røde Kors 1949-56. Han var med i det præsidium, der samlede penge ind til og byggede Frihedsmuseet.

Kilder 

 Kraks Blå Bog 1957

Modstandsfolk fra Danmark
Chefredaktører fra Danmark
Personer fra Horsens
Danskere i 1900-tallet
Økonomer fra Danmark
Personer i Kraks Blå Bog (afdøde)
Personer i Dansk Biografisk Leksikon
Studenter fra Horsens Statsskole
Småstat

En småstat er en stat med relativt begrænsede ressourcer. En stat, der er stærkt afhængig af andre magter, og en stat, der som følge heraf i højere grad tilpasser sig sine omgivelser end søger at præge dem.

Eksterne henvisninger 

 Niels Amstrup: "Småstaten - et brugbart komparativt begreb?" (Politica, Bind 11 (1979) - 1, s. 41-62) 
 Hans Geser: "Kleinstaaten im internationalen System" (Kölner Zeitschrift für Soziologie und Sozialpsychologie, Heft 4/1992; S. 627-654)
 Milan Jazbec: "The Small New States in Europe after the Fall of the Berlin Wall and Their Diplomacies" (The Sarmatian Review, Volume XX, Number 3; 2000)
 Marina Tsoi: Die Außenpolitik der Kirgisischen Republik von 1991 bis 2007. Eine Analyse unter besonderer Berücksichtigung der Kleinstaatentheorie; 2010

Magter i international politik
Gul reseda

 
Gul reseda (Reseda lutea) er en 20-60 cm høj urt, der i Danmark vokser på tør og kalkrig bund i f.eks. grusgrave.

Beskrivelse 
Gul reseda er en enårig eller toårig, urteagtig plante med en opret, svagt forgrenet vækst. Stænglerne er furede og hårløse. Bladene i den grundstillede roset, som dannes først, er smalt ovale eller lancetformede med hel, bølget rand og blank, mørkegrøn overside. De spredtstillede blade på stænglen er ustilkede med uregelmæssigt og dybt fjersnitdelte afsnit. Randen er hel og let bølget, oversiden er grågrøn, mens undersiden er lysegrøn.

Blomstringen sker i juni-august, hvor man finder blomsterne samlet i små klaser, der sidder endestillet op langs skuddet. De enkelte blomster er uregelmæssige (også i forhold til de andre på samme plante), lysegule og 6-tallige. Frugterne er kapsler med sorte frø, som bærer et myrelegeme.

Rodnettet består af en kraftig, dybtgående pælerod med et veludviklet system af siderødder.

Højde x bredde og årlig tilvækst: 0,50 x 0,25 m (50 x 25 cm/år).

Voksested 

Gul reseda er udbredt fra Madeira og de Kanariske Øer over Nordafrika, Mellemøsten og Kaukasus til Centralasien, Vestsibirien og det meste af Europa, herunder også Danmark. Her findes den hist og her i den østlige del. Arten er tilpasset et lysåbent eller let skygget voksested på en varm og tør, kalkrig jord, der ikke er alt for næringsrig.

I 1.500 m højde ved Sierra del Cadi i den østlige del af de spanske Pyrenæer findes arten sammen med bl.a. Achillea odorata (en art af røllike), alpe-soløje, bakke-soløje, bjerg-rundbælg, bjørnegræs, Campanula hispanica (en art af klokke), dansk astragel, Medicago suffruticosa (en art af sneglebælg), nedliggende negleurt, Seseli montanum (en art af hjorterod), stor knopurt, tidlig timian og ædel-kortlæbe.

Anvendelse 
Før de syntetiske farvers tid, blev gul reseda anvendt til den gule farve i Sveriges flag.

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Tørketålende planter
Gule blomster
Flerårige urter
Naruto Shippuden-afsnit

Naruto Shippuden er del 2 af anime'en Naruto. Det tager udgangspunkt 2,5 år efter, at Naruto Uzumaki forlod Konoha sammen med sin nye sensei, Jiraiya. Han er nu vendt tilbage, men møder nu et hav af endnu svære missioner, end han havde prøvet indtil nu. Akatsuki, en ond organisation, forsøger nemlig at indsamle alle de halede dæmoner, inklusiv den, som Naruto har i sig.

Sæson 1: 2007 

Afsnit
Afsnit af animeserier
Ella von Cappeln

Ella Margrethe von Cappeln (22. maj 1907 – 11. marts 1969) er en af de få kvinder, der under besættelsen deltog i likvideringer. Hun er ikke omtalt i bøgerne om modstandskampen, men nogle af frihedskæmperne fra dengang husker hende. Hun var nonne i Frankrig og Belgien, men blev beskrevet som ”en skrap dame”. Under besættelsen arbejdede hun som massør hos en læge på Christianshavn.

Flammen havde fået ordre til at likvidere redaktør, Abwehr-major og SS-Standartenführer Ernst Hubert Eberhard Horst Gilbert fra Skandinavisk Telegrambureau på Sortedamsdosseringen 29, 4. sal. Flammen skulle imidlertid til Jylland, og overlod opgaven til Ella von Cappeln og hendes gruppe. Ella von Cappeln og Svend Jensen skød Gilbert 14. oktober 1944. Han døde en måned senere.

Se også 
 Ella von Cappeln i Modstandsdatabasen 
 Ella von Cappeln 
 Uddrag af kapitlet: "En kvinde med von" 

Danskere i 1900-tallet
Medlemmer af Holger Danske
Aage Rais

Aage Rais (født 31. marts 1969 i Aarhus) er en dansk autodidakt filminstruktør, forfatter og kommunalpolitiker i Aarhus Kommune for Socialdemokratiet,  fra 1. januar 2010 - 31 december 2017. Aage Rais stillede ikke op igen i 2017, men genopstiller ved kommunalvalget i 2021.

Direktør for Aarhus Filmværksted 2016-2019. Medlem af Statens Kunstfonds filmlegatudvalg 2018-2019.

Biografi 
Aage Rais blev student fra Tørring Amtsgymnasium i 1988. Han læste Litteraturhistorie på Aarhus Universitet men droppede ud, og begyndte i stedet at lave dokumentarfilm i Det Danske Filmværksted ved Det Danske Filminstitut.

Han debuterede i 1991 med kortfilmen Pjerrot som hustrumorder. Han fik sin spillefilms debut i 1996 med Anton, der skildrer en drengs sorg efter sin fars død. Filmen blev nomineret til en Bodil og vandt special-prisen ved 
filmfestivalen i Berlin. I år 2000 lavede han den alvorlige film, På fremmed mark, der handler om borgerkrigen i Bosnien.

I 2003 skrev og instruerede han ungdomsfilmen 2 ryk og en aflevering efter Jesper Wung-Sungs novelle af samme navn, der blev udvalgt til Berlin Internationale Filmfestival og nomineret til en Robert for bedste børne- og familiefilm.

I 2005 debuterede Aage Rais som forfatter med ungdomsromanen Urørt, der er en fortsættelse af filmen 2 ryk og en aflevering.

Privat 
Aage Rais er fraskilt og far til børnene Metha og No, bosat på Trøjborg i Aarhus.

Filmografi

Film 
 1996 – Antons blå flyver
 1998 – Tøser + drengerøve
 1999 – Tiden går
 2000 – På fremmed mark
 2001 – Jæger
 2001 – Showdanser
 2003 – 2 ryk og en aflevering
 2005 – Sprækker
 2006 – Robust - Ingen skal kalde mine forældre tabere
 2008 – MollyCam

Referencer

Eksterne henvisninger 
 Aage Rais-Nordentofts hjemmeside 
 Aage Rais-Nordentofts blog Modkraft.dk
 
 Aage Rais-Nordentoft på Danske Litteraturpriser
 

Filminstruktører fra Danmark
Medlemmer af Aarhus Byråd
Personer fra Aarhus
Børnebogsforfattere fra Danmark
Kommunalbestyrelsesmedlemmer fra Socialdemokraterne
Dansksprogede forfattere fra Danmark
Personer i Kraks Blå Bog
Modtagere af Pråsprisen
Studenter fra Tørring Gymnasium
Justin Theroux

Justin Theroux (født 10. august 1971 i Washington i District of Columbia i USA) er en amerikansk skuespiller, manuskriptforfatter og filminstruktør. Han har også skrevet manusskriptet, synopsis og har været producent for komediefilmen Tropic Thunder (2008). 

Han gik på Bennington College, hvor han blev student i visuel kunst og drama.

Theroux spillefilmsdebuterede i Mary Harrons I Shot Andy Warhol. Dette åbnede roller for ham i komediefilm som: Charlie's Angels: Uden hæmninger, The Baxter, Romy and Michelle's High School Reunion, Broken Hearts Club og Zoolander. Han har også optrådt i mere alvorlige film som American Psycho fra 2000.

I 2006 instruerede han sin første spillefilm Dedication, der fik premiere i 2007 på Sundance Film Festival.

Theroux er også forfatter på fortsættelsen til Jon Favreaus Iron Man.

I 2009 lagde Theroux stemme til computerspillet Call of Duty 6: Modern Warfare 2 og medvirkede som Justin i den amerikansk mockumentary komedieserie Parks and Recreation.

Theroux skal også instruere og være medforfatter på Zoolander 2, men vender tilbage som skuespiler i filmen Your Highness som Leezar, en ond troldmand, der kidnapper en prinsesse.

Theroux blev i 2015 gift med skuespillerinden Jennifer Aniston, fra hvem han blev skilt i 2018.

Udvalgt filmografi 
 2012: Wanderlust
 2010: Iron Man 2
 2006: Miami Vice
 2006: The Legend of Lucy Keyes
 2005: The Baxter
 2005: Strangers with Candy
 2005: Return to Rajapur
 2004: Six Feet Under
 2003: Nowhere to Go But Up
 2003: Duplex
 2003: Alias
 2003: Charlie's Angels: Uden hæmninger
 2002: Peel
 2001: Zoolander
 2001: Mulholland Drive
 2001: The Sleepy Time Gal
 2000: The Broken Hearts Club: A Romantic Comedy
 2000: American Psycho
 1999: Sirens
 1999: Dead Broke
 1998: Frogs for Snakes
 1997: Below Utopia
 1997: Romy and Michele's High School Reunion
 1997: Dream House
 1996: I Shot Andy Warhol

Referencer

Eksterne henvisninger 

 

Personer fra Washington D.C.
Filminstruktører fra USA
Skuespillere fra USA
Manuskriptforfattere fra USA
Mawtini

"Mawtini" (arabisk: موطني; Mit hjemland) er Iraks og Palæstinas nationalsang.

Sangen er oprindeligt skrevet som et digt af den palæstinensiske digter Ibrahim Touqan i cirka 1934 og blev senere nationalsang i både Palæstina og Irak. Den oprindelige musik er komponeret af Muhammad Fuliefil. I løbet af årene blev denne sang meget populær i Mellemøsten og den arabiske verden.

Under Saddam Husseins styre fra 1979 til 2003 var den gamle hymne Ardulfurataini Watan landets nationalsang.

Eksterne henvisninger 
 Sangen på Youtube

Irak
Nationalsange
Æthelred af Wessex

Kong Æthelred af Wessex (, undertiden gengivet som Æthelred, "Ædle råd") (ca. 847 – 871) var konge af Wessex og Kent fra 865 til 871. Han var den fjerde søn af Kong Æthelwulf af Wessex. Han efterfulgte sin bror, Æthelberht (Ethelbert), som konge af Wessex og Kent i 865. Han var gift med Wulfrida, som han fik to sønner med, Æthelwold og Æthelhelm.

Æthelred var ikke i stand til at forhindre de forøgede danske vikingeangreb på England. Den 4. januar 871 i slaget ved Reading led Æthelreds hær et stort nederlag. Selvom Æethelred var i stand til at reorganisere hæren i tide efter nederlaget og vinde det efterfølgende slag ved Ashdown, led han kort efter nederlag 22. januar 871 i Slaget ved Basing, og han blev selv dræbt i slaget ved Merton 23. april 871.

Æthelred er begravet på Wimborne i Dorset. Efter hans død blev han af folket betragtet som en helgen, men han er aldrig blevet kanoniseret.

Han blev efterfulgt som konge af sin yngre bror, Alfred den Store.

Konger af Wessex
Christian Flindt

Christian William Flindt (født 23. januar 1972) er en dansk arkitekt, uddannet fra Arkitektskolen Aarhus. Efter afslutningen af denne uddannelse studerede han i London og arbejdede som arkitekt i Melbourne og London, før han i 2003 oprettede egen virksomhed.Christian Flindt hører til avantgarden i nutidig dansk møbeldesign. Han udfordrer det traditionelle formsprog og har har designet en række stole, blandt andet glasfiberstolen Orchid. Desuden har han designet en serie lamper for Louis Poulsen
Christian Flindt bor på Frederiksberg sammen med sin kone og datter.

Referencer

Eksterne henvisninger 
 

Designere fra Danmark
Arkitekter fra Danmark
Personer i Kraks Blå Bog
Van Helsing

Van Helsing har flere betydninger:
 Abraham Van Helsing - fiktiv person og litterær karakter af Edward Van Sloan og Bram Stoker
 Gabriel Van Helsing - fiktiv person af Hugh Jackman
 Noah van Helsing - fiktiv person af Marvel Comics
 Van Helsing (film) - film fra 2004 af Stephen Sommers
 Van Helsing (tv-serie) - tv-serie fra 2016 af Neil LaBute
Æthelbald af Wessex

Kong Æthelbald af Wessex eller Ethelbald () (ca. 834 – 20. december 860) var konge af Wessex fra 856 til 860. Han var nummer to i en række af fem sønner som Kong Æthelwulf af Wessex og Osburga fik.

Konger af Wessex
Åge Valbak

Åge Valbak (født 19. juli 1920, død 2. januar 1999) var en dansk socialrådgiver og folketingsmedlem for Det Radikale Venstre.

Valbak blev uddannet socialrådgiver i 1948 og blev efterfølgende ansat ved Københavns Fængsler. I 1968 blev han medlem af Folketinget, hvor han sad til 1973.

Referencer 

Tidligere folketingsmedlemmer fra Det Radikale Venstre
Folketingsmedlemmer i 1960'erne
Folketingsmedlemmer i 1970'erne
Socialrådgivere fra Danmark
Immun Defekt Foreningen

Immun Defekt Foreningen, Landsforeningen til støtte for primær immundefekte patienter i Danmark er en dansk forening der blev stiftet d. 16. marts 1984, i daglig tale kaldes det dog Immun Defekt Foreningen eller IDF.
Foreningens formål er at samle de danske patienter der har en immundefekt og patienternes pårørende i en organisation som skal tilgodese patienternes interesser. Folk som ikke har en immundefekt eller kender en med det, men bare er interesseret er også velkommen.

Der afholdes flere arrangementer i løbet af året, for foreningens medlemmer, generalforsamling, landsmøde og andre mindre arrangementer i hele landet.

Foreningen er tilsluttet International Patient Organization for Primary Immunodeficiences (IPOPI) og Kontaktudvalget for Mindre Sygdoms- og handicapgrupper (KMS)

Efter 10 års formandskab, takkede Svend Fandrup i 2010 af, efter det store arbejde han har gjort med Immun Defekt Foreningen, hvor de første års arbejde endda foregik fra Bruxelles. Desuden takkede Christina Voigt også af som næstformand. I stedet for kom Annette Vestberg Lund ind som formand og Dorrit Holmsgaard Eskesen kom ind som næstformand.

Ekstern henvisning 
 IDFs hjemmeside

Foreninger fra Danmark
Patientforeninger
Svendborg Værft

Svendborg Værft var et dansk skibsværft, der var beliggende i Svendborg.

Værftet blev grundlagt af skibsbygmester Jørgen Ring Andersen i 1907 som Ring Andersens Staalskibsværft, men allerede i 1916 blev navnet ændret til A/S Svendborg Skibsværft og Maskinbyggeri. Andersen havde allerede siden 1867 drevet et træskibsværft på Frederiksø i Svendborg Havn.

Efter flere år med økonomiske vanskeligheder, gik virksomheden i 1999 konkurs. Med hjælp fra lokale investorer blev der efterfølgende etableret et nyt selskab, Repair Yard Svendborg A/S, der udelukkende udførte reparationer. Denne virksomhed lukkede endeligt i 2001. Området blev efterfølgende overtaget af Vestas.

I sin storhedstid leverede Svendborg Værft bl.a. til Søværnet og Marinehjemmeværnet.

Kilder og eksterne henvisninger 
 Om Svendborg Værft på Svendborg Historie
 Historier og løgnehistorier af og om arbejderne fra Svendborg Værft 

Danske virksomheder etableret i 1907
Ophørt i 2001
Tidligere skibsværfter i Danmark
Værft
C.A. Bodelsen

Carl Adolf Gottlieb Bodelsen, bedre kendt som C.A. Bodelsen (18. november 1894 i Helsingør – 24. november 1978) var en dansk litteraturforsker med speciale i engelsk litteratur, professor og modstandsmand, medlem af Frihedsrådet under Besættelsen. Han var gift med kunsthistorikeren Merete Bodelsen og var fader til forfatteren Anders Bodelsen.
C.A. Bodelsen var søn af vicekonsul N.F. Bodelsen og hustru Agnete f. Gottlieb, blev student 1913, cand.mag. i engelsk 1919, var sekretær i traktatkommissionen 1919-23 og midlertidig sekretær i Udenrigsministeriet 1924 og 1925. Han blev dr.phil. 1924 på disputatsen Studies in Mid-Victorian Imperialism og M.A. fra University of Oxford, hvor han var på studieophold 1923 og 1925, var derefter docent i engelsk sprog og litteratur ved Københavns Universitet fra 1926 og professor 1932-1965. Han var på rejse i Australien 1921 og i USA 1945,  og redaktør ved Gyldendals Bibliotek 1928-30. Den 27. marts 1931 ægtede han kunsthistoriker Merete Bodelsen, f. Christensen.

Bodelsen var leder af Dansk Studieoplysningskontor 1926-58, medlem af bestyrelsen for Dansk-Engelsk Selskab 1931-68, præsident for selskabet 1933-45, medlem af bestyrelsen for Dansk-Russisk Samvirke 1945-52, næstformand for Lingvistkredsen 1942-64, medlem af Danmarks Frihedsråd december 1944-juni 1945, af Frit Danmarks hovedledelse 1943-52, af bestyrelsen for Frihedsfonden fra 1948 og af Konsistorium 1945-48, medlem af Justitsministeriets navneudvalg 1948-69, af forretningsudvalget for Danish Graduate School 1948-62 og af bestyrelsen for 4. Maj Kollegiet på Frederiksberg fra 1958; medlem af Europarådets kulturelle ekspertkomité (nu Council for Cultural Cooperation) 1950-66, præsident 1953-54, dansk repræsentant i den europæiske universitetskomité (The Council of Europe Committee of Higher Education and Research) 1955-64. Visiting Fellow ved St. Cathrine's College, Oxford 1963. Han blev tildelt Hegel-prisen 1967.

Værker 
 Studies in Mid-Victorian Imperialism (disputats, 1924, ny udg. London 1960, New York 1968)
 England (1928)
 Moderne engelsk Skønlitteratur (1929)
 Det britiske Kolonirige (1937)
 A Survey of English Institutions (1942)
 Amerika i Dag (1945, sammen med Merete Bodelsen)
 Dansk-Engelsk Ordbog (1954 og 1956, sammen med H. Vinterberg, 2. udg. 1966 og senere udg.)
 Dickens og hans Bøger (1957)
 T.S. Eliot's Four Quartets (1958)
 Aspects of Kipling's Art (Manchester 1963)
 Kipling (1964)
 Essays and Papers (1964)
 England. En Rejsebog (1969)
 medredaktør af English Studies 1948-69

Kilder 
 Kraks Blå Bog 1974

Eksterne henvisninger 
 

Professorer fra Københavns Universitet
Litteraturhistorikere fra Danmark
Modstandsfolk fra Danmark
Faglitterære forfattere fra Danmark
Danskere i 1900-tallet
Personer fra Helsingør
Personer i Kraks Blå Bog (afdøde)
Personer i Dansk Biografisk Leksikon
Dansksprogede forfattere fra Danmark
Leksikografer fra Danmark
Bikubenfonden

Bikubenfonden er en dansk fond, der blev etableret i 1989 som følge af at Sparekassen Bikuben blev omdannet til et aktieselskab. Fondens formue udspringer således af sparekassens egenkapital ved aktieemissionen.  

Fonden støtter almennyttige og velgørende formål med hovedvægt på kunst og kultur. I 1998 indstiftede fonden teaterprisen Årets Reumert, og i 2001 Den Danske Museumspris. I 2004 kom Bikubens Museumslegat til, og i forbindelse med kronprinsparrets bryllup i 2004 Kronprinsparrets Kulturpris. Fonden støtter desuden fast en række aktiviteter ved Det Kongelige Teater. 

Der findes yderlige to fonde med forbindelser til det tidligere pengeinstitut; BG Fonden, grundlagt 1980, som støtter humanitære, sociale, kulturelle, videnskabelige og uddannelsesmæssige formål samt Kollegiefonden Bikuben, der opfører og driver kollegier.

Bikubenfondens egenkapital var pr. 31. december 2008 650 mio. kr.

Se også
 Bikuben Kollegiet Odense
 Bikuben Kollegiet Ørestad

Kilder og eksterne henvisninger
 Bikubenfondens hjemmeside

Etableret i 1989
Fonde fra Danmark
Politiken-Fonden

Politiken-Fonden er en dansk erhvervsdrivende fond, der blev stiftet i 1973.

Fonden ejer 88% af aktierne i Politiken Holding, der sammen med Jyllands Posten Holding ligeligt ejer mediehuset JP/Politikens Hus. Fondens formål er gennem besiddelse af aktiemajoriteteen i Politiken Holding at sikre og underbygge fundamentet for udgivelsen af dagbladene Politiken og Ekstra Bladet og de dertil knyttede virksomheder. Samtidig yder fonden støtte til kulturelle og journalistiske formål, bl.a. efteruddannelse af journalister.

Fonden udpeger halvdelen af bestyrelsen for JP/Politikens Hus. Tilsvarende kontrolleres Jyllands-Posten af Jyllands-Postens Fond.

Bestyrelse 
Politiken-Fondens bestyrelse består af ti medlemmersyv, der er uafhængige af Ekstra Bladet og Politiken, og tre, der er udpeget blandt medarbejderne på de to aviser.  er medlemmerne af bestyrelsen:
 Lars Munch (formand)
 Karsten Ohrt (næstformand)
 Torben M. Andersen
 Anita Bay Bundegaard
 Susanne Juhl
 Finn Junge-Jensen
 Dorte Marianne Olesen
 Uffe Ring-Petersen
 Bjarne Schilling
 Mads Glenn Wehlast

Kilder

Noter 

Etableret i 1973
Fonde fra Danmark
Fonden
Jazzpower

Jazzpower (opr. Power Dozen) er en international gruppe dannet i 1976 af trommeslageren Charly Antolini. Gruppen spiller en blanding af bebop og hardbop og latin. Jazzpower som oprindelig begyndte med navnet Power Dozen (1972) indspillede en lp Atomic Drums med Antolini som leder, hvorefter gruppen gik i opløsning grundet økonomiske vanskeligheder. Antolini gendannede gruppen igen med navnet Jazzpower (1976), og debuterede med en live indspilning. Gruppen har indspillet 9 lp'er og kører stadig videre med Antolini som leder med base i Tyskland. Bandet består i dag hovedsageligt af tyske og schweiziske musikere, såsom Max Neissendorfer og Andy Scherrer, men havde i starten internationale musikere med, såsom Steve Hooks på Saxofon og Andrei Lobanov på trompet og igen senere Brian Lemon på Klaver og Len Skeat på bas. Gruppen har optrådt i hele Europa både på tv, og på jazzklubber og i koncertsale.

Diskografi 

 Jazzpower live 1976
 Bop Dance - 1982
 Caravan - 1985
 Wow - 1987
 Cookin - 1990
 At the BBC Studio - 1991
 Live in Concert - 1997¨
 Love to Play - 1999
 Loose and Easy - 2001 

Jazzorkestre
Musikgrupper fra Tyskland
Musikgrupper fra 1976